SISTE: Klokken 1530 bekrefter Taimans advokat Asgeir Thomassen overfor NRK at Fatah er fraktet ut av landet.

– Jeg snakket med ham for et kvarter siden, og da satt han i Nederland. Han hadde fortsatt på seg håndjern, men virket fattet. Nå frakter de ham vel videre til Bagdad, sier Thomassen.

Da BA snakket med Thomassen klokken 1420 reagerte han sterkt på manglende informasjon fra Politiets Utlendingsenhet. Da visste han fremdeles ikke om Fatah var fraktet ut av landet.

– Politiets Utlendingsenhet (PU) vil ikke gi meg informasjon om hvor i prosessen de er, og heller ikke om hvordan det går med Taiman, sier Thomassen.

– GANSKE ILLE

Han reagerer sterkt på dette.

– Dette er ganske ille. De sier meg ingenting, sier han.

– Hvordan begrunner PU at du ikke får vite noe?

– De mener at jeg ikke har noe med dette å gjøre.

– Kan de si det?

– Jeg har full rett til å snakke med min klient. Det bryr de seg ikke om. Det er helt utrolig, sier advokaten.

HADDE DET VANSKELIG

Taiman hadde det veldig vanskelig da han var i kontakt med Thomassen tidligere mandag. Da var Taiman på vei til Gardermoen.

– Han tar det fryktelig tungt. Han var visstnok lenket på både hender og føtter, sier advokaten.

BA har vært i kontakt med Politiets utlendingsenhet (PU), som ved 1430-tiden ikke har besvart våre spørsmål ennå.

BA FÅR HELLER IKKE SVAR

– Vår kontakt med advokaten kan jeg ikke uttale meg om, men på generelt grunnlag kan jeg si at vi ikke kan gi opplysnigner om reiserute, får BA opplyst.

Når BA stiller ytterligere spørsmål om hvor Taiman er, hvordan det står til med ham, hva som skjer i saken og hvor saken står, anmodes vi om å sende spørsmålene skriftlig.

Det har BA gjort.

Klokken 1620 får BA følgende svar på epost fra informasjonssjef Cecilie Johansen i PU:

«PU omtaler aldri enkeltsaker av hensyn til både personen selv og det politioperative. Det samme gjelder for reiseruter ved uttransport. Men på generelt grunnlag er det slik at PU er opptatt av at en uttransport skal gjennomføres på en human og verdig måte. Vi har klare rutiner og instrukser som skal følges for å være sikker på at den som skal reise er i stand til det helsemessig. Hvis vi er usikre på om en person kan reise av helsemessige årsaker blir legene tilknyttet Politiets utlendingsinternat på Trandum koblet inn og gir en medisinsk vurdering som politiet følger.

– PU gjør alltid en sikkerhetsvurdering ved alle returer og kan ved behov bruke ekstra ledsagerutstyr for å beskytte personen selv og øvrige passasjerer. Disse blir brukt sjeldent, men vi har gode erfaringer med å bruke ledsagerutstyr. Alle tvangsmidler som PU benytter er særskilt godkjent av Politidirektoratet. Bruken av ledsagerutstyr er regulert av politiloven og -instruksen. PU har utarbeidet en egen instruks som regulerer bruken av ledsagerutstyret. Det blir kun brukt av politiansatte hos oss med særskilt opplæring. Disse har også en rapporteringsplikt om hvert enkelt tilfelle.

– I hvert tilfelle hvor ledsagerutstyr blir brukt av våre ansatte skal den ansatte ta en forholdsmessighetsvurdering blant annet med tanke på situasjonens alvor og alternative tvangsmidler. Det er kun i tilfeller hvor det er klart nødvendig at vi har muligheten til å bruke slikt utstyr. Dette er også mer behagelig og diskret for personen enn vanlige håndjern.»

BA OM MIDLERTIDIG FORFØYNING

Advokat Thomassen har brukt dagen til å forsøke å få Oslo tingrett til å vedta en såkalt midlertidig forføyning. Det er en begjæring om å få omgjort vedtaket om utsendelse av Taiman.

– Saken er under behandling i Oslo tingrett. Vi har ikke fått svar derfra annet enn at de har mottatt saken vår, sier Thomassen.

Klokken 1500 får BA informasjon av Oslo tingrett om at de i dag har mottatt en begjæring om midlertidig forføyning i denne saken.

– Tingretten har ikke mulighet til å ferdigbehandle denne i dag. Hvis saksøker allerede er uttransportert, kan ikke retten behandle begjæringen, opplyser kommunikasjonssjef Irene Ramm til BA.